דן גולדפוס

דן גולדפוס (נולד ב-28 בדצמבר 1976) הוא קצין בצה"ל בדרגת תת-אלוף, המשמש מפקד עוצבת האש. קודם לכן שימש קצין חי"ר וצנחנים ראשי, מפקד חטיבת הנח"ל, מפקד חטיבה 226 ומפקד עוצבת חירם.

ביוגרפיה 
גולדפוס נולד וגדל בירושלים. התגייס לצה"ל במרץ 1995, והתנדב לשייטת 13. השלים את הכשרת מסלול הלוחם בשייטת, ולקח חלק בלחימה בדרום לבנון. לאחר מכן יצא לקורס קציני חי"ר. בסיום הקורס שב לשייטת ומונה למפקד צוות. בהמשך שירת כמפקד יחידת לוחמים בשייטת, בין היתר במהלך מבצע חומת מגן. לאחר מכן עבר לחטיבת הנח"ל ומונה למפקד סיירת נח"ל בין השנים 2002–2004, והוביל אותה בלחימה כנגד הטרור הפלסטיני באינתיפאדה השנייה. על אופן פיקודו על הסיירת הוענק לו צל"ש אלוף ממפקד פיקוד המרכז, משה קפלינסקי.

בשנת 2007 הועלה לדרגת סא"ל ומונה למפקד פלגת לוחמים בשייטת, והוביל אותה בין היתר במבצע עופרת יצוקה, הוא שימש בתפקיד עד שנת 2009. בהמשך מונה למפקד גדוד 931 בין השנים 2009–2011. לאחר מכן היה חניך במכללה לביטחון לאומי במחזור ל"ט (2011–2012). בסיום לימודיו מונה לסגן מפקד השייטת בין השנים 2012–2013.

ב-6 ביוני 2013 הועלה לדרגת אל"ם ומונה למפקד עוצבת חירם, ושימש בתפקיד עד 12 ביולי 2015. ביולי 2015 מונה למפקד חטיבה 226 ובמקביל למפקד מגמה בקורס מפקדי פלוגות ומפקדי גדודים, ושימש בתפקידיו עד מרץ 2017. ב-2 במרץ 2017 מונה למפקד חטיבת הנח"ל, ושירת בתפקיד זה עד 15 באוגוסט 2019.

ב-16 בספטמבר 2019 הועלה לדרגת תא"ל ומונה לקצין חי"ר וצנחנים ראשי, תפקיד בו שירת עד 19 ביולי 2021. בסיום תפקידו יצא ללימודים באוניברסיטת הרווארד שבארצות הברית. ב-21 בספטמבר 2022 מונה למפקד עוצבת האש.

ב-17 ביולי 2023 הוחלט על מינויו לראש חטיבת המבצעים באמ"ץ.

גולדפוס הוא בוגר המרכז הבינתחומי הרצליה בפוליטיקה, ממשל ולימודי המזרח התיכון ובעל תואר שני במדעי המדינה מאוניברסיטת חיפה.

נשוי ואב לשלוש.

קישורים חיצוניים 

 
 
 רינת אביגור, נח"ל עוז, במחנה, 23 בדצמבר 2009, כפי שהועלה באתר פרש
 
 אור הלר, אתגר הפיקוד, "ישראל דיפנס", 13 בדצמבר 2018
 אור הלר, "במלחמה הבאה אפשר להכריע": כך נערכת חטיבת הנח"ל למערכה בעזה, החדשות 13, 4 באוגוסט 2019

הערות שוליים 

לוחמי שייטת 13
מפקדי סיירת נח"ל
מפקדי גדודים בחטיבת הנח"ל
מפקדי עוצבת חירם
מפקדי חטיבה 226
מפקדי חטיבת הנח"ל
קציני חיל רגלים וצנחנים ראשיים
מפקדי עוצבת האש
תתי-אלופים בצה"ל
בוגרי המכללה לביטחון לאומי
בוגרי המרכז הבינתחומי הרצליה
בוגרי אוניברסיטת חיפה
מעוטרי צל"ש אלוף
מעוטרי שייטת 13
ישראלים שנולדו ב-1976